सहारनपुर. ग्राम प्रधान चुनाव में विरोध करने की रंजिश में गांव अब्दुल्लाहपुर में शनिवार को दो गुटों में खूनी संघर्ष हुआ। दोनों ओर से पथराव और फायरिंग हुई। इसमें एक ग्रामीण की मौत हो गई। घटना के बाद गांव में तनाव है। मृतक के भाई ने ग्राम प्रधान समेत 9 लोगों के खिलाफ नामजद तहरीर दी है।
देवबंद कोतवाली क्षेत्र के इस गांव में ग्राम प्रधान अनुज के पक्ष और ग्रामीण राजेश कुमार के पक्ष के बीच मामूली कहासुनी के बाद संघर्ष हुआ। फायरिंग में राजेश कुमार को गोली लगी। कई ग्रामीण भी फायरिंग और पथराव में घायल हुए। पुलिस को सूचना मिली, तो सीओ सुरेशपाल सिंह और कोतवाली प्रभारी विजय प्रकाश सिंह फोर्स लेकर मौके पर पहुंचे। गांव में बड़ी तादाद में पुलिस बल तैनात किया गया है। दो आरोपी हिरासत में लिए गए हैं।
hin_Deva hin_Deva